**AUTORITATEA**

**NAŢIONALĂ**

**PENTRU**

**CALIFICĂRI**



Înregistrat ca operator de date cu caracter personal cu nr. 25720

**Strategia Autorității Naționale pentru Calificări**

**- 2015 în perspectivă - 2020**

**CUPRINS**

**I. Context general național și european**

**II. Cadrul legal de funcţionare şi organizare a Autorităţii Naţionale pentru Calificări (ANC)**

**III. Cadrul legal de reglementare a formării profesionale continue a adulților**

**IV. Cadrul instituțional al formării profesionale continue a adulților**

**V. Participarea adulților la învățarea pe tot parcursul vieții**

**VI. Analiza SWOT a formării profesionale continue a adulților**

**VII. Standardele ocupaţionale - element de bază al strategiei formării profesionale**

**VIII. Direcţii de actiune în formarea profesională continuă a adulților**

**IX. Concluzii**

**X. Plan de măsuri urgente pentru 2015**

**I. Context general național și european**

1. Recomandările specifice de ţară ale Consiliului privind Programul național de reformă al României pentru 2014 şi Programul de convergenţă al României pentru 2014[[1]](#footnote-1) evidenţiază o rată ridicată de inactivitate, utilizarea insuficientă a potențialului forței de muncă, dar și necesitatea de a spori calitatea și productivitatea muncii ca fiind elemente ­cheie pentru piața forței de muncă din România.

2. Resursele limitate de care dispun serviciile publice de ocupare a forței de muncă și lipsa unui sistem de măsurare a performanțelor limitează furnizarea eficientă de servicii personalizate pentru persoanele aflate în căutarea unui loc de muncă, pentru angajatori, precum și integrarea politicilor active și pasive în domeniul pieței forței de muncă. România înregistrează un procent ridicat și în ceea ce privește tinerii care nu sunt încadrați profesional și nu urmează niciun program educațional sau de formare (17,3 % în 2013).

3. În ultimii douăzeci de ani, domeniul educaţiei şi al formării profesionale a înregistrat un declin puternic al învățământului profesional și tehnic. Deşi au fost inițiate mai multe reforme și proiecte-pilot, disponibilitatea învățământului profesional și tehnic, relevanța sa pentru piața forței de muncă și implicarea agenţilor economici în învățarea la locul de muncă și în ucenicii rămân la un nivel scăzut.

4. În privinţa corelării dintre competenţele absolvenţilor de învățământ terțiar și cerințele pieței există deficienţe majore, iar legătura dintre întreprinderi, parteneri sociali și universităţi rămâne deficitară, așa cum indică rata ridicată a șomajului și faptul că mulți absolvenți de învăţământ superior își găsesc un loc de muncă în profesii care fie nu corespund pregătirii lor universitare, fie sunt sub nivelul lor de calificare.

5. Rata de participare a adulţilor la învățarea pe tot parcursul vieții continuă să fie printre cele mai scăzute din UE, iar rata de părăsire timpurie a școlii este în continuare una dintre cele mai ridicate din UE.

6. În baza analizei realizată de către Comisia Europeană privind politica economică a României, evaluarea Programului de convergență și a Programului național de reformă și ținând seama de necesitatea de a consolida guvernanța economică globală a Uniunii Europene prin oferirea unei contribuții a UE la deciziile naționale viitoare au fost elaborate câteva recomandări, conforme cu normele și orientările UE. În acest sens, în domeniul educaţiei şi al formării profesionale, recomandările sunt următoarele:

- asigurarea/creșterea calității și a accesului la învățământul profesional și tehnic, la ucenicie, la învățământul terțiar și la învățarea pe tot parcursul vieții și adaptarea lor la necesitățile pieței forței de muncă.

 7. Prezenta Strategie vine în întâmpinarea și sprijinirea procesului de punere în aplicare a recomadărilor prezentate anterior, luându-se în considerare atribuțiile stabilite prin lege pentru a fi îndeplinite de către Autoritatea Națională pentru Calificări.

 8. Având în vedere documentele strategice care definesc cadrul planificării strategice pentru formarea profesională continuă și învățarea pe tot parcursul vieții:

* Concluziile Consiliului din 12 mai 2009 privind un cadru strategic pentru cooperarea europeană în domeniul educației și formării profesionale (ET 2020)

*http://eur-lex.europa.eu/legal-content/RO/TXT/PDF/?uri=CELEX:52009XG0528(01)&from=RO*

* Comunicatul de la Bruges privind intensificarea cooperării europene în domeniul educației și formării profesionale pe perioada 2011-2020

*http://ec.europa.eu/education/policy/vocational-policy/doc/brugescom\_ro.pdf*

* Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor “Regândirea educației: investiții în competențe pentru rezultate socio-economice mai bune”

*http://eur-lex.europa.eu/legal-content/RO/TXT/PDF/?uri=CELEX:52012DC0669&from=RO*

* RECOMANDAREA CONSILIULUI din 8 iulie 2014 privind Programul naţional de reformă al României pentru 2014 şi care include un aviz al Consiliului privind Programul de convergenţă al României pentru 2014
* [*http://ec.europa.eu/europe2020/pdf/csr2014/csr2014\_council\_romania\_ro.pdf*](http://ec.europa.eu/europe2020/pdf/csr2014/csr2014_council_romania_ro.pdf)
* Rezoluția Consiliului privind un plan european reînnoit pentru învățarea în rândul adulților (2011/C 372/01)

*http://eur-lex.europa.eu/legal-content/RO/TXT/PDF/?uri=CELEX:32011G1220(01)&from=RO*

* Strategia Naţională pentru Dezvoltare Durabilă a României Orizonturi 2013–2020–2030

[*http://www.mmediu.ro/beta/domenii/dezvoltare-durabila/strategia-nationala-a-romaniei-2013-2020-2030*](http://www.mmediu.ro/beta/domenii/dezvoltare-durabila/strategia-nationala-a-romaniei-2013-2020-2030)*)*

* Strategia Natională de Cercetare, Dezvoltare şi Inovare 2014 – 2020

[*http://www.research.ro/ro/articol/3343/strategia-nationala-de-cercetare-si-inovare-2014-2020*](http://www.research.ro/ro/articol/3343/strategia-nationala-de-cercetare-si-inovare-2014-2020)

* Strategia Naţională pentru Ocuparea Forţei de Muncă 2014-2020

[*http://www.mmuncii.ro/j33/images/Documente/Munca/2014-DOES/2014-01-31\_Anexa1\_Strategia\_de\_Ocupare.pdf*](http://www.mmuncii.ro/j33/images/Documente/Munca/2014-DOES/2014-01-31_Anexa1_Strategia_de_Ocupare.pdf)

* Strategia Naţională pentru Competitivitate 2014-2020

[*http://www.minind.ro/%5C/strategie\_competitivitate/Strategia\_Nationala\_de\_Competitivitate\_iunie\_2014.pdf*](http://www.minind.ro/%5C/strategie_competitivitate/Strategia_Nationala_de_Competitivitate_iunie_2014.pdf)

* Strategia Integrată de Dezvoltare a Resurselor Umane din perspectiva învăţării pe tot parcursul vieţii 2009-2020

[*http://www.fonduri-structurale.ro/Document\_Files/Stiri/00004296/p0yhg\_sidru.pdf*](http://www.fonduri-structurale.ro/Document_Files/Stiri/00004296/p0yhg_sidru.pdf)

**II. Cadrul legal de funcţionare şi organizare a Autorităţii Naţionale pentru Calificări (ANC)**

1. Autoritatea Naţională pentru Calificări (ANC) este o instituţie publică cu personalitate juridică, organ de specialitate în coordonarea Ministerului Educaţiei Naţionale (MEN), înfiinţată prin Legea Educaţiei Naţionale nr. 1/2011, publicată în Monitorul Oficial al României nr. 18/10.01.2011, Partea I.

2. Legea Educației Naționale nr. 1/2011, art. 340 prevede înfiinţarea Autorității Naţionale pentru Calificări – ANC cu atribuții în ceea ce privește elaborarea Cadrului naţional al calificărilor și gestionarea Registrului naţional al calificărilor şi a Registrului naţional al furnizorilor de formare profesională a adulţilor. De asemenea, ANC are atribuții în asigurarea compatibilității sistemului naţional al calificărilor cu celelalte sisteme de calificare existente la nivel european şi internaţional, în elaboarea de propuneri către Ministerul Educaţiei Naționale privind actele normative referitoare la sistemul naţional al calificărilor şi la dezvoltarea resurselor umane, inclusiv formarea profesională a adulţilor.

3. Cadrul legal de organizare și funcționare al Autorității Naţionale pentru Calificări este asigurat conform prevederilor HG nr. 556 din 25 mai 2011 (privind organizarea şi funcţionarea Autorităţii Naţionale pentru Calificări), completată și modificată de HG nr. 780 din 16 octombrie 2013.

4. Potrivit HG nr. 556/2011, ANC are misiunea de asigurare a cadrului general pentru realizarea formării profesionale continue și dezvoltarea de calificări necesare susținerii unei resurse umane competitive, capabile să funcționeze eficient în societatea actuală și într-o comunitate a cunoașterii (art.3);

- conform art. 4 lit. (i), asigură calitatea în formarea profesională continuă a adulților, inclusiv prin elaborarea și aplicarea de metodologii, standarde și proceduri specifice, în colaborare cu instituțiile interesate;

- conform art. 4 lit. (m), aprobă standardele ocupaționale cu avizul consiliului și al comitetelor sectoriale, coordonează și controlează la nivel național elaborarea standardelor ocupaționale și a standardelor de pregatire profesională.

5. OUG nr. 49/2014 privind instituirea unor măsuri în domeniul educației, cercetării științifice și pentru modificarea unor acte normative cuprinde reglementări privind înființarea în cadrul ANC a Centrului Național de Acreditare (CNA). Conform art. I alin. (94), CNA este o structură fără personalitate juridică cu scopul de a autoriza centrele de evaluare a competențelor profesionale precum și pentru a acredita centre de evaluare și organisme de evaluare.

**III. Cadrul legal de reglementare a formării profesionale continue a adulților**

*- Ordonanţa Guvernului nr. 129/2000* *privind formarea profesională a adulţilor*, *republicată*, precum și actele normative subsecvente (referitoare la normele de aplicare, metodologiile, procedurile, clasificările și nomenclatoarele specifice), prin care sunt reglementate:

* criteriile și procedurile de evaluare în vederea autorizării atât a programelor de formare profesională a adulților, cât și a furnizorilor care vor desfășura programul respectiv;
* formarea profesională, evaluarea și certificarea bazate pe competențe;
* evaluarea și recunoașterea competențelor dobândite pe alte căi decât cele formale.

*- Legea* *nr. 1/2011* – *Legea educaţiei naţional*e, *cu modificările și completările ulterioare*, Titlul V dedicat învăţării pe tot parcursul vieţii reglementează cadrul general şi integrator al învăţării pe tot parcursul vieţii în România. De asemenea, sunt definite educația permanentă și învățarea pe tot parcursul vieții:

* *”educaţia permanentă”* reprezintă totalitatea activităţilor de învăţare realizate de fiecare persoană pe parcursul vieţii în contexte formale, nonformale şi informale, în scopul formării sau dezvoltării competenţelor dintr-o multiplă perspectivă: personală, civică, socială ori ocupaţională;
* ”*învăţarea pe tot parcursul vieţii”* cuprinde educaţia timpurie, învăţământul preuniversitar, învăţământul superior, educaţia şi formarea profesională continuă a adulţilor.

*- Legea nr. 53/2003* – *Codul Muncii*, *republicată* cuprinde prevederi specifice referitoare la formarea profesională a angajaților în întreprinderi, dar și la obligativitatea angajatorilor de a facilita accesul adulților la formare profesională la fiecare doi ani (sau la fiecare trei ani, în funcție de numărul de angajați).

*- Hotărârea Guvernului nr. 918/2013 privind aprobarea Cadrului național al calificărilor, cu modificările și completările ulterioare* prevede organizarea pe 8 niveluri de calificare a Cadrului național al calificărilor, niveluri de calificare ce pot fi dobândite prin sistemul formal de educație și formare profesională din România și prin recunoașterea rezultatelor învățării dobândite prin învățare în contexte nonformale și informale, din perspectiva învățării pe tot parcursul vieții.

*- Ordinul ministrului educației naționale și al ministrului delegat pentru învățământ superior, cercetare științifică și dezvoltare tehnologică nr. 3973/2014 privind echivalarea nivelurilor de calificare obținute prin sistemul național de învățământ și formarea profesională a adulților, anterior momentului intrării în vigoare a Cadrului național al calificărilor, cu nivelurile de calificare stabilite prin Cadrul național al calificărilor* reglementează echivalarea nivelurilor de calificare stabilite conform prevederilor Hotărârii de Guvern nr. 522/2003 (pentru aprobarea Normelor metodologice de aplicare a prevederilor OG nr. 129/2000 privind formarea profesională a adulţilor) cu nivelurile de calificare stabilite conform Cadrului național al calificărilor, aprobat prin Hotărârea Guvernului nr. 918/2013.

**IV. Cadrul instituțional al formării profesionale continue a adulților**

1. *Autoritatea Naţională pentru Calificări* elaborează Cadrul naţional al calificărilor pe baza Cadrului european al calificărilor, gestionează Registrul naţional al calificărilor şi Registrul naţional al furnizorilor de formare profesională a adulţilor. Autoritatea Naţională pentru Calificări coordonează autorizarea furnizorilor de formare profesională continuă la nivel naţional, coordonează sistemul de asigurare a calităţii în formarea profesională continuă şi activităţile comitetelor sectoriale. Procesul de autorizare a furnizorilor de formare profesională este realizat de către comisiile de autorizare județene, respectiv a municipiului București.

2. *Ministerul Educaţiei Naţionale* are ca atribuţii principale, în domeniul învăţării pe tot parcursul vieţii: elaborarea de strategii şi politici naţionale în domeniul educaţiei și al formării profesionale, de reglementări referitoare la organizarea şi funcţionarea sistemului de educaţie din România; monitorizarea, evaluarea şi controlul, direct sau prin organismele abilitate, a funcţionării sistemului educaţional şi al furnizorilor de educaţie; stabilirea mecanismelor şi metodologiilor de validare şi recunoaştere a rezultatelor învăţării; elaborarea, împreună cu Ministerul Culturii şi Patrimoniului Naţional, a politicilor în domeniul educaţiei non-formale a adulţilor şi vârstnicilor.

3. *Ministerul Muncii, Familiei, Protecţiei Sociale şi Persoanelor Vârstnice* are ca atribuţii principale, în domeniul învăţării pe tot parcursul vieţii: elaborarea împreună cu Ministerul Educaţiei Naționale a politicilor şi a strategiilor naţionale privind formarea profesională a adulţilor; reglementarea formării profesionale la locul de muncă şi a formării profesionale prin ucenicie la locul de muncă; monitorizarea, evaluarea, acreditarea şi controlarea, directă sau prin organisme abilitate, a furnizorilor de formare, alţii decât cei din cadrul sistemului naţional de învăţământ.

4. *Ministerul Culturii* are ca atribuţii principale, în domeniul învăţării pe tot parcursul vieţii: stimularea creşterii gradului de acces şi de participare a publicului la cultură; propunerea şi promovarea parteneriatelor cu autorităţile administraţiei publice locale şi cu structurile societăţii civile pentru diversificarea, modernizarea şi optimizarea serviciilor publice oferite de instituţiile şi aşezămintele de cultură, în vederea satisfacerii necesităţilor culturale şi educative ale publicului; promovarea recunoaşterii competenţelor profesionale din domeniul culturii.

5. *Agenţia Naţională pentru Ocuparea Forţei de Muncă* (ANOFM) are ca atribuţii principale, în domeniul învăţării pe tot parcursul vieţii: coordonarea la nivel naţional a activității de formare profesională a persoanelor aflate în căutarea unui loc de muncă, potrivit legii, punerea în aplicare a politicilor şi strategiilor privind calificarea şi recalificarea persoanelor aflate în căutarea unui loc de muncă; organizarea de programe de formare profesională pentru aceste categorii de adulţi prin centre proprii, prin centre private sau prin furnizori de formare profesională autorizaţi; atribuirea de programe de formare profesională prin încredinţare directă, prin selecţie de oferte sau prin licitaţie, în condiţiile legii.

6. *Institutul Naţional de Statistică* elaborează periodic *Ancheta formării profesionale în întreprinderi* (FORPRO). Rezultatele Anchetei formării profesionale în întreprinderi (FORPRO), alături de informaţiile furnizate de alte anchete, sunt utilizate de factorii de decizie în stabilirea de acţiuni şi măsuri pentru strategiile de dezvoltare economică şi socială, cât şi în implementarea de programe privind măsuri active de îmbunătăţire a calificării forţei de muncă în vederea sporirii gradului de acces pe piaţa muncii.

7. Încă din anul 2004, România a dezvoltat şi implementat un sistem de evaluare şi certificare a competenţelor profesionale dobândite pe alte căi decât cele formale. Evaluarea şi certificarea competențelor profesionale se pot realiza în *centre de evaluare şi certificare a competenţelor profesionale*, autorizate de către *Autoritatea Naţională pentru Calificări* (ANC),conform prevederilor *Procedurii de evaluare şi certificare a competenţelor profesionale obţinute pe alte căi decât cele formale,* aprobată prin *Ordinul ministrului muncii, solidarităţii sociale şi familiei şi al ministrului educaţiei şi cercetării nr. 468/4.543/2004*, cu modificările şi completările ulterioare.

8. În anul 2014, *Autoritatea Naţională pentru Calificări* înființează prin OUG 49/2014 *Centrul Național de Acreditare* ca structură fără personalitate juridică, cu scopul de a autoriza centrele de evaluare a competențelor profesionale precum și pentru a acredita centre de evaluare şi organisme de evaluare**.**

**V. Participarea adulților la învățarea pe tot parcursul vieții**

1. În ultimul deceniu, învăţarea în rândul adulţilor a ocupat o poziţie centrală în cadrul politicilor de cooperare europeană în domeniul educaţiei şi formării profesionale. Astfel, Miniștrii educației din țările membre ale Uniunii Europene au fost de acord ca, până în anul 2020, cel puțin 15% dintre adulţi să participe la o formă de educație sau formare profesională, datorită contribuției esențiale a educației adulților la competitivitate, angajare pe piața muncii şi adaptabilitate socială.

2. Participarea adulților la procesul de învățare pe tot parcursul vieții este departe de a atinge nivelul de referință de 15% în majoritatea statelor din UE. Doar Danemarca, Olanda, Finlanda, Suedia și Marea Britanie au depășit acest obiectiv.

3. Uniunea Europeană a oferit o serie de recomandări care se referă la provocările legate de necesitatea adoptării unei strategii de învățare pe tot parcursul vieții, care să ofere adulților cu competențe scăzute acces la învățare pe tot parcursul vieții și să consolideze coerența dintre educație, învățare pe tot parcursul vieții, formare profesională și ocuparea forței de muncă.

4. Una dintre provocările adresate României este reprezentată de creșterea ratei de participare a adulților (25-64 de ani) la învăţarea pe tot parcursul vieţii la 10%, până în anul 2020. România nu a înregistrat, până în acest moment, un progres considerabil cu privire la acest indicator, dacă ținem cont că în ultimii 6 ani (2007-2013) a crescut doar cu 0,7 procente (2 % în momentul actual)[[2]](#footnote-2). Conform statisticilor, țara noastră are una dintre cele mai mici rate ale participării adulților la învăţarea pe tot parcursul vieţii, înregistrând un progres sub minimul stabilit de Comisia Europeană.

5. Validarea și recunoașterea învățării informale și non-formale sunt considerate ca fiind unele dintre instrumentele necesare pentru a motiva adulții să se implice în procesul de învățare pe tot parcursul vieţii. Toate statele membre UE, inclusiv România, au dezvoltat, sau dezvoltă cadre naționale ale calificărilor (CNC) în concordanță cu cadrul european al calificărilor (EQF). Mai mult de jumătate dintre țările membre ale UE au luat măsuri care se adresează dezvoltării calificărilor și sistemelor de asigurare a calității în educația și formarea profesională.

6. Mecanismele de asigurare a calității joacă un rol important în sprijinirea instituțiilor de educație și formare profesională și a persoanelor care au ca obiect de activitate dezvoltarea politicilor privind asigurarea calității sistemelor de educație și formare profesională. **Asigurarea calității crește transparența și stă la baza încrederii în relevanța și calitatea învăţării, competențelor și calificărilor, care la rândul lor reprezintă baza încrederii pentru calitatea instituțiilor și a celor care oferă educația și formarea profesională**.

**VI. Analiza SWOT a formării profesionale continue a adulților**

1. Rata foarte scăzută de participare a adulţilor la învăţarea pe tot parcursul vieţii atrage atenţia asupra necesităţii dezvoltării unei culturi a formării profesionale continue şi a creşterii conştientizării importanţei acesteia, nu doar pentru beneficiarii cursurilor de formare profesională continuă, ci şi pentru toţi actorii implicaţi în formarea profesională, respectiv autorităţi locale/regionale/naţionale, comitete sectoriale, angajatori, furnizori de formare profesională.

2. La acest indicator scăzut de participare a adulţilor la învăţarea pe tot parcursul vieţii se adaugă lipsa unui cadru legislativ adecvat care să răspundă acestor provocări şi să permită identificarea unor soluţii eficiente.

3. Prin proiectul „Implementarea Agendei Europene pentru Educaţia Adulţilor”[[3]](#footnote-3), implementat de către Autoritatea Națională pentru Calificări, s-au derulat o campanie de conştientizare şi informare privind participarea adulţilor la învăţarea pe tot parcursul vieţii în cadrul a 8 evenimente regionale, precum şi un seminar de consultare cu partenerii sociali și părţile interesate privind educaţia şi formarea profesională.

4. În cadrul celor 8 întâlniri regionale şi a seminarului au fost dezbătute subiecte şi teme precum învățarea în rândul adulților, formarea profesională continuă, legislația din domeniu, priorități și provocări identificate la nivel local, regional și național în învățarea pe tot parcursul vieții și formarea profesională continuă, relația cu partenerii sociali, bunele practici și oportunitățile de finanțare în educația și formarea profesională a adulților. De asemenea, au fost atinse aspecte privind calitatea în formarea profesională continuă a adulților și monitorizarea activității desfășurate de furnizorii de formare, iar pe baza discuțiilor a fost elaborată o analiză SWOT aplicată formării profesionale continue a adulților (puncte tari, puncte slabe, oportunități – recomandări pentru o mai bună funcționare a sistemului și pentru implicarea adulților în procesul de formare profesională, posibile inițiative etc. –, amenințări).

5. Analiza SWOT a relevat următoarele:

|  |  |
| --- | --- |
| *Puncte slabe în formarea profesională continuă a adulților* | *Puncte tari în formarea profesională continuă a adulților* |
| * Existența unui număr insuficient de Comitete Sectoriale (parteneri sociali)
* Legea dialogului social - Legea nr. 62/2011 –reprezentativitate excesivă și inexistența contractelor colective
* Lipsa informării privind activitatea Comitetelor Sectoriale
* Comunicare defectuoasă între furnizorii de formare profesională, Comitetele Sectoriale și factorii de decizie
* Interes redus pentru voluntariat, inexistența stimulentelor
* Finanțare redusă a Comitetelor Sectoriale, fonduri insuficiente alocate elaborării, revizuirii și avizării Standardelor Ocupaționale
* Inconsecvență în realizarea metodologiilor de elaborare a Standardelor Ocupaționale
* Lipsa unui inventar al calificărilor – necesar de formare profesională
* Finanțarea necontrolată a proiectelor europene are ca efect distrugerea pieței formării – nu există o situație centralizată a proiectelor și a programelor furnizate
* Interpretare proprie a legislației formării profesionale a adulților
* Neasumarea responsabilității și lipsa eticii în cadrul procesului de formare profesională a adulților
* Inexistenta unui cod și a unui limbaj comun în domeniul formării profesionale a adulților
* Lipsa unor standarde de cost pentru programele de formare profesională
* Stabilirea duratelor programelor de calificare este arbitrară și nefundamentată – nu există repere
* Metodologia de autorizare a furnizorilor de formare profesională nu prevede suficiente criterii privind calitatea - verificarea în timp real a programului de formare, a furnizorilor, certificatelor, absolvenților
* Dificultatea recunoașterii competențelor demonstrate cu certificări internaționale
* Neconectarea la sistemul european de educație și formare profesională
* Inexistența unui Consiliul al ANC
* Inexistența unui registru al formatorilor certficați
* Resursa umană neuniform distribuită (evaluatorii din Comisiile de autorizare județene – nu sunt specialiști
 | * Colaborarea dintre Autoritate Națională pentru Calificări și Comitetele Sectoriale (implicare în reglementarea FPCA)
* Disponibilitatea ANC pentru consultare și colaborare cu factorii interesați
* Legislația națională în domeniu FPCA armonizată cu legislația europenă – CNC- EQF
* Existența Standardelor Ocupaționale – consultare inițiala cu Comitetele Sectoriale (C.S.) – doar cu viza CS
* Existența unei metodologii de realizare a Standardelor Ocupaționale – consecvență
* Tendința de armonizare a formării inițiale cu formarea profesională a adulților - bazată pe cerințele pieței muncii
* Conștientizarea factorilor interesați, inclusiv cei de reglementare, cu privire la existența problemelor în domeniul FPC, cu efect direct asupra calității formării profesionale
* Existența sistemului de evaluare nonformală
* Experiența și rezultatele unor proiecte implementate de către ANC – Build Up Skills Qualishell, PHARE 2004, 2005, 2006, CALISIS, Formator, CNC-FPC
* Existența instrumentelor europene – EQF, ESCO, ECVET, ISCO, ISCED, EUROPASS, EQAVET
* Nevoia de formare profesională identificată prin agenți economici
* Acordul entităților implicate în domeniul formării profesionale în ceea ce privește necesitatea legislației noi pentru calificări
* Înființarea primelor comitete de standardizare la nivel național – IT
 |
| *Oportunități în formarea profesională continuă a adulților* | *Amenințări în formarea profesională continuă a adulților* |
| * Implicarea Camerelor de Comerț și Industrie (partener social) în formarea profesională a adulților
* O noua lege a formării profesionale continue a adulților
* Legislație pentru asigurarea calității
* Promovarea formării profsionale ca factor de stabilitate economică și socială
* Stabilirea sectoarelor economice prioritare
* Standarde ocupaționale noi
* Sistem de monitorizare a formării profesionale
* Creșterea gradului de formare profesională în rândul celor fără învățământ obligatoriu finalizat
* O nouă abordare a învățământului profesional ca al treilea pilon al educației, după educația generală și învațământul superior.
 | * Puțini factori interesați cunosc terminologia și utilitatea acesteia – SO, SPP, Analiză Ocupațională, Calificare, FPCA
* Personal autohton necalificat pentru piața muncii
* Productivitate scazută
* Declin economic
* Creșterea imigrației
* Ieșirea din piața formării profesionale
* Creșterea șomajului
* Separarea educației/formării de cerințele pieței muncii
* Intrarea pe piață a furnizorilor străini
 |

**VII. Standardele ocupaţionale - element de bază al strategiei formării profesionale**

1. Adoptarea în România a standardelor ocupaționale a avut la bază nevoia de a asigura funcționarea unui mecanism clar de cooperare între furnizorii de formare profesională continuă și cerințele reale ale pieţei muncii.

Tendința europeană în formarea profesională pe o piață extinsă, cu multe particularități naționale, este de standardizare. Noțiunea de standard oferă recunoaștere națională și conduce la asigurarea calității.

2. Prin decizia nr. 57 din 03.03.2014, Autoritatea Națională pentru Calificări aprobă un nou model de standard ocupațional, intitulat Standard ocupațional pentru educație și formare profesională. Standardul ocupaţional pentru educaţie şi formare profesională este un instrument care stabilește legătura între cerinţele pieţei muncii, exprimate prin deprinderile şi competenţele necesare practicării unei ocupaţii și elementele definitorii ale educaţiei şi formării profesionale exprimate prin: cunoştinţe, nivel de calificare, nivel educaţional, plan şi programă de formare teoretică şi practică, condiţii de acces, condiţii de promovare, dezvoltare personală, diplome/certificate, suplimente la diplome/certificate, în condiţii de asigurare a calităţii sistemului. Este un primul model de standard națtional pentru educație profesională.

3. Standardul ocupaţional pentru educaţie şi formare profesională este astfel structurat încât permite transpunerea cu ușurință a informațiilor necesare completării suplimentului la certificatul profesional Europass, ce va reprezenta elementul definitoriu al viitorului paşaport profesional al individului, singurul care va asigura pe viitor mobilitatea forţei de muncă pe piaţa Europeană.

4. Noul model de standard ocupaţional permite ca educaţia şi formarea profesională, necesare dobândirii certificatului pentru practicarea unei ocupaţii, să se realizeze în mod unitar la nivel naţional, similar ţărilor dezvoltate din Europa.

5. Standardul ocupaţional pentru educaţie şi formare profesională are la bază câteva idei fundamentale în actuala piaţă a muncii şi corelarea cerințelor acesteia cu piaţa educaţiei şi formării profesionale:

- individul deține **competenţe profesionale** obţinute pe căi formale, nonformale sau informale, ce îi sunt necesare dezvoltării personale şi ocupării locurilor de muncă oferite temporar de piaţa muncii;

- formarea profesională pentru practicarea unei ocupaţii **este considerată o calificare** a individului în conformitate cu cerinţele concrete ale locului de muncă, prin care se pun în evidenţă competenţele specifice dobândite conform unui **standard profesional** unui loc de muncă, elaborat de specialişti;

- individul trebuie văzut dinamic, din perspectiva dezvoltării personale şi a dobândirii permanente şi continue de competenţe de-a lungul vieţii - **dezvoltarea carierei profesionale**; aceste competenţe se vor înscrie în **paşaportul profesional**, indiferent de forma lor de dobândire şi recunoaştere: formal, nonformal, informal;

- pentru competenţele dobândite pe cale formală/nonformală trebuie să existe un plan de pregătire şi o programă de formare teoretică şi practică, reflectate în **suplimentul** care însoțește certificatul/diploma obţinută – ceea ce ne conduce la **transparenţa dobândirii**, care este unul dintre pilonii educaţiei şi formării profesionale actuale;

- standardul ocupaţional sprijină **mobilitatea individului**, deoarece ne arată corespondenţa, prin standarde şi norme internaţionale, dintre documentul/certificarea obţinută la un furnizor de formare autorizat în conformitate cu legislaţia naţională şi documente/certificate similare, obţinute de absolvenţi ai cursurilor de formare din ţările spaţiului european.

6. Prin standardele utilizate în educaţie şi formare profesională se **facilitează dialogul cu piata muncii/comitetele sectoriale** şi asociaţiile profesionale, implicarea lor activă în verificarea şi validarea standardelor, asigurând în timp o cooperare facilă între furnizorii de educație și formare profesională şi piaţa muncii şi conducând la consolidarea unor programe de educație și formare profesională de **calitate,** care asigură mobilitatea pe piaţa muncii, atât la nivel naţional cât şi la nivel european.

**VIII. Direcţii de actiune în formarea profesională continuă a adulților**

1. *Relansarea parteneriatului social şi implicarea tuturor actorilor interesaţi în educaţia şi formarea profesională continuă a adulţilor[[4]](#footnote-4),* cu impact pentru întărirea capacității instituționale a ANC:

- Identificarea actorilor interesaţi în educaţia şi formarea profesională continuă;

- Definirea rolului fiecărui actor (ANC, ministere, autorităţi, agenţii, comitete sectoriale, Camera de Comerţ şi Industrie a României şi cele judeţene, asociaţii profesionale, furnizori de formare profesională, comisii de autorizare, patronate, sindicate, angajatori etc.), precum şi a responsabilităţilor şi atribuţiilor ce revin fiecăruia în educaţia şi formarea profesională continuă;

- Stabilirea unei agende comune de acţiune, agreată de toate părţile interesate, în spiritul ţintelor asumate de România, conform Programului Naţional de Reformă şi Recomandărilor specifice de ţară (transmise de Consiliul UE) în domeniul educaţiei şi formării profesionale continue a adulţilor, precum și urmând direcțiile de acțiune trasate în cadrul grupului de lucru ET 2020.

-  Organizarea periodică[[5]](#footnote-5) a unor întâlniri/dezbateri, cu participare din partea furnizorilor de formare profesională continuă, a centrelor de evaluare a competențelor profesionale, comisiilor de autorizare, ministerelor de resort, ANC, comitetelor sectoriale, asociațiilor profesionale etc, pe tema educația și formarea profesională a adulților;

1. *Elaborarea şi implementarea unui sistem de asigurare a calităţii în educaţia şi formarea profesională a adulţilor[[6]](#footnote-6):*

- Elaborarea unor instrumente de monitorizare, control și ulterior clasificare a activității furnizorilor de formare profesională continuă a adulţilor care să reflecte, pe de-o parte, gradul de inserție pe piața muncii al absolvenților de formare profesională, dar și capacitatea administrativă și profesională a furnizorilor de FPA;

- Raportarea datelor privind cursurile de formare profesională organizate, numărul participanţilor formaţi, tipul de curs, formatorii etc. se va face către ANC în vederea prelucrării acestora şi obţinerii unor inidicatori cât mai apropiați de realitate în privinţa formării profesionale a adulţilor, dar şi pentru a permite implementarea unui sistem eficient de asigurare a calităţii;

- Asigurarea transparenței sistemului de educație și formare profesională prin dezvoltarea, menținerea și interconectarea bazelor de date/sistemelor informaționale care conțin date despre formarea profesională continuă cu cele stabilite la nivel european;

1. *Elaborarea unei legi a educaţiei şi formării profesionale a adulţilor:*

- Elaborarea şi folosirea unei terminologii comune, conform prevederilor conținute în recomandările şi directivele Comisiei Europene, care va permite înţelegerea conceptelor cheie care stau la baza educaţiei şi formării profesionale a adulţilor;

- Integrarea în lege a instrumentelor care asigură managementul calităţii în educaţia şi formarea profesională;

- Armonizarea legislaţiei româneşti în domeniu cu bunele practici legislative din statele membre ale Uniunii Europene, precum şi cu prevederile directivelor şi recomandărilor Comisiei Europene;

- Introducerea modelului de Standard Ocupaţional, ca instrument de standardizare a unei ocupaţii, prin detalierea competenţelor specifice respectivei ocupaţii şi corelarea acestora cu cele stabilite în **platforma electronica europeană a competenţelor si deprinderilor/abilitatilor - ESCO**;

- Menţionarea obligativităţii eliberării suplimentului Europass pentru fiecare tip de certificat eliberat unui participant în urma frecventării unui curs de formare profesională sau evaluare a competenţelor profesionale;

- Flexibilizarea si fluidizarea comunicării între furnizorii de formare profesională continuă și comisiile de autorizare prin descreșterea birocrației și utilizarea sistemelor informatice.

1. *Promovarea importanței și impactului social al educaţiei şi formării profesionale a adulţilor asupra participanţilor la învăţarea pe tot parcursul vieţii[[7]](#footnote-7):*

- Construirea unei relaţii de parteneriat între furnizorii de formare profesională şi reprezentanţii din piaţa muncii prin creearea unui portal românesc al competențelor și deprinderilor/abilităților profesionale;

- Corelarea eficientă între oferta furnizorilor de formare profesională şi cerinţele pieţei muncii care să producă efecte atât asupra reducerii şomajului, dar şi cu efecte imediate privind îmbunătățirea condițiilor de trai ale cetățenilor;

- Încurajarea agenţilor economici de a oferi cursuri de formare profesională propriilor angajaţi și monitorizarea acestora;

- Posibilitatea de a oferi susţinere financiară atât participanţilor la învăţarea pe tot parcursul vieţii, cât şi angajatorilor pentru a sprijini şi dezvolta dinamica pieţei de formare profesională;

- Conștientizarea actorilor interesați cu privire la importanţa participării adulţilor la învăţarea pe tot parcursul vieţii, cu impact direct asupra creşterii nivelul de trai, dar și în privința accesului la oportunităţile de locuri de muncă oferite de piaţa muncii;

- Promovarea posibilităţilor de acces al adulţilor la educaţia şi formarea profesională, inclusiv posibilitatea de evaluare a competenţelor profesionale dobândite în contexte nonformale şi informale.

1. *Monitorizarea şi informatizarea sistemului de formare profesională continuă a adulţilor*

- Asigurarea colectării, în condiţii de acurateţe şi conforme realităţii, a informaţiilor referitoare la participarea adulţilor la învăţarea pe tot parcursul vieţii;

 - Dezvoltarea unui sistem de monitorizare a tuturor proceselor pe care le presupune desfăşurarea activităţilor de formare profesională continuă a adulţilor;

 - Dezvoltarea unui sistem de management al informaţiilor colectate, care să permită evaluarea şi identificarea de soluţii privind desfăşurarea în condiţii optime a formării profesionale continue a adulţilor, dar şi punctele slabe şi ameninţările care împiedică participarea adulţilor la învăţarea pe tot parcursul vieţii;

1. *Recunoaşterea calificărilor[[8]](#footnote-8)*

 - promovarea unui act normativ care să permită recunoaşterea calificărilor, a diplomelor şi certificatelor dobândite, obţinute atât în ţară, cât şi în străinătate;

 - recunoaşterea calificărilor profesionale prin aplicarea Directivei 36/2005 și la sistemul educației și formării profesionale va avea impact asupra încurajării mobilităţii, asigurând în acelaşi timp transparenţa sistemului naţional de calificări şi referenţierea acestuia la sistemul european;

 - promovarea unui act normativ de elaborare a Registrului Naţional al Calificărilor din Învăţământul Superior, precum şi a Registrului Naţional al Calificărilor Profesionale.

**IX. Concluzii**

 1. Sistemul naţional de formare profesională continuă a adulţilor se află într-un amplu proces de organizare şi redefinire a principalelor concepte care stau la baza formării profesionale continue, proces condiţionat şi determinat în egală măsură de sarcinile asumate de România ca stat membru al UE în domeniul educaţiei şi formării profesionale, dar şi de provocările ridicate şi nevoile identificate deopotrivă ale pieţei muncii, principalilor actori din sistem şi mai ales ale participanţilor la învăţarea pe tot parcursul vieţii, adulţii.

 2. Promovarea principiului educaţiei permanente prin învăţarea pe tot parcursul vieţii reprezintă pentru România o direcţie de acţiune prioritară, dată fiind serioasa rămânere în urmă în privinţa participării la diferite forme de calificare, recalificare, specializare sau perfecţionare profesională (de peste 5 ori sub media UE), cât şi de dezvoltare socială şi personală.

 3. Se impune creșterea posibilităților de a obține o calificare, principalele grupuri vizate de programele de formare profesională continuă, finanțate din fonduri publice, sunt cele care nu au avut deja posibilitatea de a beneficia pe deplin de serviciile educației formale și au ca scop oferirea unei a doua șanse acestor grupuri de a obține o calificare recunoscută și de a contribui într-un mod semnificativ la dezvoltarea comunității în special și a societății, în general.

 4. Dezvoltarea competențelor necesare și utilizarea lor în cel mai bun mod posibil sunt esențiale pentru a crește productivitatea, pentru a favoriza competitivitatea pe plan internațional și pentru a promova o creștere durabilă și favorabilă incluziunii în UE. În conformitate cu cercetările recente ale OCDE și ale Comisiei, nu numai educația formală, ci și formarea și competențele dobândite pe parcursul vieții profesionale cresc șansele de a găsi un loc de muncă. În plus, învățarea pe tot parcursul vieții crește posibilitatea de a beneficia de un loc de muncă mai bine plătit.

 5. Dezvoltarea cadrelor naţionale ale calificărilor, care pun mai mult accent pe rezultatele învățării cu consecințe pentru învățarea în rândul adulților, permit dezvoltarea rapidă a procesului de evaluare și recunoaștere a învățării non-formale și informale pentru grupurile dezavantajate.

 6. Este esenţial ca sistemele tradiționale să cunoască transformări, pentru a deveni mult mai deschise și flexibile, astfel încât cei care doresc să înveţe să poată găsi căi individuale de învățare, potrivite pentru nevoile și interesele lor, și astfel, să profite cu adevărat de oportunitățile pe care le au pe tot parcursul vieții. Prin urmare, este nevoie de o serie măsuri în spijinul adulților care au părăsit școala, fără calificări adecvate, și care doresc să repornească sau să-și continue educația de bază, în orice moment, pe tot parcursul vieții lor. De aceea, aceste persoane trebuie sprijinite pentru a obține recunoașterea competenţelor pe care le deţin şi pe care le-au obţinut în urma învăţării non-formale și informale.

 7. Monitorizarea sectorului se confruntă cu o serie de provocări, nu în ultimul rând cu diversitatea sa. În general, este nevoie de date fiabile, în timp util, la nivelul întregului sector de educație al adulților, pentru a permite realizarea unei evaluări informate cu privire la punctele forte și slăbiciunile sale, precum și pentru a asigura fundamentarea politicii pe dovezi dar și pe faptul că se adresează nevoilor elevilor, furnizorilor, angajatorilor și altor părți cheie interesate.

 8. Adotarea strategiei naționale privind învățarea pe tot parcursul vieții (2014 - 2020) realizată de către Ministerul Educației Naționale cu sprijinul Bancii Mondiale, a specialiștilor, reprezentanților pieței muncii și a instituțiilor implicate va soluționa multe dintre problemele ridicate.

**X. Plan de măsuri urgente pentru 2015**:

 1. Promovarea unei legi a formării profesionale continue a adulților, similară Legii educației;

 2. Adoptarea Legii 132 privind organizarea și funcționarea comitetelor sectoriale;

 3. Adoptarea unei Hotărâri de Guvern privind asigurarea calității în formarea profesională și diferențierea formării profesionale pentru nivelele 1-5 postliceal de 5-8 învățământ superior, precum și după tipul de curs de formare: perfecționare - calificare –specializare;

 4. Adoptarea unei Hotărâri de Guvern privind Registrul Național al Calificărilor Profesionale – RNCP pentru meserii,

 5. Promovarea prin ordin de ministru a noului RNCIS (profesii) ca parte componentă a RNC, alături de RNCP;

 6. Promovarea prin ordin a componenței Consiliului ANC ca element de coordonare a formării profesionale a adulților;

 7. Promovarea prin HG si apoi prin ordin de ministru a ROF al ANC, cu nouă structură rezultată în urma OUG 49/2014,

 8. Crearea unui sistem de acreditare/autorizare a furnizorilor de formare profesională, sub coordonarea Centrului Național de Acreditare din cadrul ANC care să capete personalitate juridică distinctă prin modificarea Legii 1;

 9. Sprijinirea formării profesionale pentru cele peste 1 milion de persoane fără studii obligatorii terminate prin crearea ocupațiilor cu calificare redusă, respectiv grupa 9 din COR, prin HG;

 10. Sprijinirea tinerilor cu documente de absolvire recunoscute pe piața europeană a muncii: Pașaportul Europass generalizat, prin HG;

 11. Promovarea învățământului postuniversitar de specializare în Legea educației care să conducă la specializări interdisciplinare pe piața muncii, conform ISCED 2013;

 12. Dezvoltarea învățământului profesional postuniversitar de specializare ca factor al mobilității pe piața muncii și creșterea calității acestuia sub coordonare universitară, prin parteneriate public-privat, promovat prin ordin de ministru;

 13. Dezvoltarea învățământului profesional preuniversitar și postuniversitar de specializare bazat pe standarde ocupaționale pentru educație și formare, promovat prin ordin de ministru;

 14. Profesionalizarea educației și formării profesionale prin admiterea specialiștilor recunoscuți de piața muncii, fără titluri academice, în procesul de educație și formare, prin modificarea Legii 1;

 15. Promovarea noii relații muncă – educație, ce se află în vizorul Comisiei Europene, ca soluție pentru rezolvarea șomajului și creșterea angajabilității:

|  |  |  |  |  |
| --- | --- | --- | --- | --- |
| **OCCUPATIONS** **5000 occupations** **390 ISCO unit groups** **EURES semantics**  |  | **SKILLS & COMPETENCES****Job-­‐specific skills/ competences group****Transversal skills/ competences group** |  | **QUALIFICATIONS** **(to be developed)** **International and sectorial qualifications****NQF qualifications** |

 16. Promovarea noilor domenii/calificări ale educației, conform ISCED 2013, prin HG. - de urgenta in trim 1 2015.

 **ANC este pregătit să realizeze acest plan de măsuri în trimestrul I - 2015**

 ANC MULTUMEȘTE TUTUROR PENTRU SPRIJIN ȘI ÎNȚELEGERE.

1. http://ec.europa.eu/europe2020/pdf/csr2014/csr2014\_romania\_en.pdf; [↑](#footnote-ref-1)
2. http://epp.eurostat.ec.europa.eu/tgm/table.do?tab=table&init=1&language=en&pcode=tsdsc440&plugin=1 [↑](#footnote-ref-2)
3. Proiect nr. 374721-LLP-1-RO-GRUNDTVIG-AL-AGENDA „Implementarea Agendei Europene pentru Educaţia Adulţilor” finanţat cu sprijinul Comisiei Europene, prin Agenţia Executivă pentru Educaţie, Cultură şi Audiovizual, Programul „Învăţare pe tot parcursul vieţii”. Proiectul a fost implementat în perioada septembrie 2012 - octombrie 2014. [↑](#footnote-ref-3)
4. #  Conform Proiectului de Strategie pentru învăţarea pe tot parcursul vieţii elaborat de Banca Mondială, capitolul III. *Construirea unui sistem de învățare pe tot parcursul vieții în România*, subcapitolul 3.1. Intervenții privind coordonarea : “Consolidarea coordonării între părțile interesate”.

 [↑](#footnote-ref-4)
5. ANC va derula, pe parcursul anului 2015, proiectul “Learn, for a better life” prin care este se va continua implementarea Agendei Europene pentru Educația Adulților. Proiectul este finanţat cu sprijinul Comisiei Europene, prin Agenţia Executivă pentru Educaţie, Cultură şi Audiovizual, Programul „Învăţare pe tot parcursul vieţii”. ANC va organiza întâlniri periodice cu factori de decizie, autorități locale/regionale/naționale, furnizori de formare profesională, comitete sectoriale, comisii de autorizare, centre de evaluare a competențelor profesionale, studenți, universități; [↑](#footnote-ref-5)
6. Conform **Proiectului de Strategie pentru învăţarea pe tot parcursul vieţii** elaborat de Banca Mondială, capitolul III. *Construirea unui sistem de învățare pe tot parcursul vieții în România*, subcapitolul 3.3. Intervenții privind reglementarea: “Crearea unui sistem de asigurare a calităţii pentru ÎPV”. [↑](#footnote-ref-6)
7. Conform **Proiectului de Strategie pentru învăţarea pe tot parcursul vieţii** elaborat de Banca Mondială, capitolul III. *Construirea unui sistem de învățare pe tot parcursul vieții în România*, subcapitolul 3.1. Intervenții privind coordonarea: “Promovarea campaniilor de conștientizare”. [↑](#footnote-ref-7)
8. Conform **Proiectului de Strategie pentru învăţarea pe tot parcursul vieţii** elaborat de Banca Mondială, capitolul III. *Construirea unui sistem de învățare pe tot parcursul vieții în România*, subcapitolul 3.3. Intervenții privind reglementarea: “Recunoaşterea calificărilor obţinute în străinătate”. [↑](#footnote-ref-8)